**СТАНОВИЩЕ**

ПО КОНКУРСА ЗА ПРОФЕСОР

ПО ПРОФЕСИОНАЛНО НАПРАВЛЕНИЕ 2.1 ФИЛОЛОГИЯ

(ФРЕНСКА ЛИТЕРАТУРА - СРЕДНОВЕКОВИЕ, РЕНЕСАНС, КЛАСИЦИЗЪМ),

обявен от Софийския университет “Св. Климент Охридски”,

ДВ, бр. 24 от 16.03.2018 г.

**от проф. дфн Клео Протохристова, Пловдивски университет „Паисий Хилендарски“**

В обявения конкурс за професор по френска литература като единствен кандидат се явява **доц. дфн Весела Кирчева Генова**. За изпълнение на задачата ми да представя становище по конкурса съм облекчена неимоверно от обстоятелството, че през бях рецензент по защитата на дисертацията за присъждане на научната степен „доктор на филологическите науки“ на кандидатката, което, от една страна, ми осигурява допълнителна добра представа за достойнствата ѝ като учен, които и по принцип са добре известни на професионалната общност, но също ми набавя надеждна оценъчна позиция с възможността да видя актива, представен по настоящия конкурс, в съпоставка с дисертационния труд. Макар и с цената на вероятно недокрай уместно избързване ще уточня, че съм особено респектирана, защото след забележителната, блестящо защитена едва преди година дисертация, която сама по себе си е достатъчен атестат за професорска процедура, очаквах относително по-скромна по мащаб заявка. Доц. Генова обаче се явява на конкурса с нов, оригинален хабилитационен труд и внушителен брой (над тридесет) други научни публикации, които обхващат различни проблемни полета.

Заслужено, централно място сред публикациите заема монографията „Еволюция на смешното във френската класицистична комедия от ХVII век“. Това мащабно изследване поставя феномена на смешното в сложна, многосъставна перспектива, за да осъществи задълбочен и продуктивен анализ на проявите му в епохата на Класицизма, съвместявайки принципите на синхронния и на диахронния наглед. Като обект на изследването е привлечено смайващо изобилие от авторски своеобразия, драматургични текстове и форми, което набавя радикално ново виждане за проучвания феномен, привлекателно с независимостта си от стабилизирани представи за „най-значимите“ или канонични драматургични факти и в резултат на това различно от заварените научни постановки. Важна заслуга на авторката е реконструирането на хилядолетна генеалогична линия, в която тя вписва проявите на смешното от класицистичната комедия. Така високият комизъм на Молиер бива осмислен в сложна мрежа от приемственост и типологични съответствия, която обхваща цялостното развитие на смешното от Античността до изследвания кулминационен момент и се представя по нов и просветляващ начин.

Своеобразна монография оформят и изследванията на Весела Генова върху средновековната драматургия, основен фокус на които е относително слабо разработената област на фарса. Между тях със специален приносен характер бих откроила опита върху сложната, комплексна, окачествена като „игрова“ референциалност в средновековния френски фарс. Впечатляваща е също виртуозността на аналитичните наблюдения върху множествеността на идеологическите пространства и обемащата ги конструкция в пиесата на Жан Бодел „Игра за свети Никола“.

Както в монографията, така и в останалите студии и статии Весела Генова проявява едно от най-големите достойнства на научните си дирения – изначално недоверие към аксиоматични твърдения. Примерите в това отношение са много, но бих откроила ревизията на неусъмнено възпроизвежданото разбиране за пряка приемственост между комедиографията на Молиер и традицията на фарса.

Друго от големите достойнства на представените научни публикации е, че въпреки многообразието на тяхната тематика и предпоставената от това необходимост от различни методологически подходи, което обичайно води до неизбежно подхлъзване към повърхностност или неточности, те са изпълнени с непреклонна безупречност. И още нещо, което е също така дефицит на традиционното академично писане – при Весела Генова липсва какъвто и да е елемент на себеповтаряне.

Важно е да се отбележи и високата ефективност на научната продукция на Весела Генова, доказателство за която е внушителният списък в цитирания и позовавания на нейни трудове в широк спектър академични и други специализирани издания и бази данни.

Извън целия този завиден научен актив доц. Генова се представя на конкурса и със забележително богата преподавателска биография. От дълги години тя води лекционния курс по Стара френска литература, покривайки в различно форматирани програми трите му основни съставки – Средновековие, Ренесанс, Класицизъм; натрупала е кредити от многобройни други курсове, но също и като ръководител на магистърски програми, като ръководител и участник в значителен брой научни и научно-приложни проекти и като активен ръководител на дипломанти. Самостоятелен аспект от професионалната ѝ квалификация съставлява завидният списък на преводаческите и редакторските ѝ дейности.

Повтаряйки в някаква степен заключението на рецензията си за дисертационния труд на доц. дфн Весела Генова, ще декларирам не само своето дълбоко професионално удовлетворение от съприкосновението си с научните ѝ постижения, но и искрената си радост, породена от тях, която, тъй като е по-скоро прецедент, приемам като спасителен стимул за все по-изтляващото ми доверие в бъдещето на университетската хуманитаристика в частност и на академизма изобщо. Поради което с цялата си убеденост и от сърце препоръчвам доц. дфн Весела Генова да бъде избрана за академичната длъжност „професор по френска литература” към Катедрата по романистика на Софийския университет „Св. Климент Охридски” и давам собствения си глас в подкрепа на това предложение.

18 юли 2018 г.

Проф. дфн Клео Протохристова